1.  ปัจจัยความเสี่ยง

  1.1 ความเสี่ยงในการประกอบธุรกิจ

  ก) เกี่ยวกับการจัดหาที่ดินในโครงการเดิมเพิ่มเติมมาพัฒนาเพื่อขาย

  บริษัทดำเนินธุรกิจพัฒนาอสังหาริมทรัพย์ในรูปแบบเขตส่งเสริมอุตสาหกรรม
  โดยเริ่มแรกที่บนถนนพหลโยธิน ตำบลคลองหนึ่ง อำเภอคลองหลวง จังหวัดปทุมธานี
  ซึ่งเป็นเขตส่งเสริมอุตสาหกรรมที่ใกล้กรุงเทพฯ และสะดวกทั้งทางด้าน
  การคมนาคมและแรงงานฝีมือ
  ทำให้มีความต้องการในพื้นที่สร้างโรงงานอุตสาหกรรมเพิ่มขึ้นอย่างต่อเนื่อง
  จึงมีพื้นที่เหลือขายลดน้อยลงตามลำดับ และส่งผลให้พื้นที่โดยรอบโครงการมีความเจริญขึ้นมาก
  เป็นแหล่งชุมชนขนาดใหญ่ ซึ่งมีประชากรโดยรวมอยู่ประมาณ 250,000 คน

  ในปัจจุบันบริษัทมีความเสี่ยงในการขยายพื้นที่เพื่อนำมาพัฒนาเป็นพื้นที่เพื่อขายหลายด้าน อาทิ

  เช่น ราคาที่ดินที่สูงขึ้นและข้อจำกัดของการขยายพื้นที่ติดกับโครงการเดิม,ข้อจำกัดของผังเมือง
  อีกทั้งบริษัท ยังต้องคำนึงถึงสิ่งแวดล้อมที่จะเกิดขึ้นในบริเวณโครงการและพื้นที่ใกล้เคียงในอนาคต
  ดังนั้นบริษัทอาจได้รับผลกระทบในการจัดหาที่ดินใหม่เพื่อนำมาพัฒนาเป็นพื้นที่เขตอุตสาหกรรมในโครงการที่จังหวัดปทุมธานี
  นอกจากนี้ บริษัทยังต้องพิจารณาในด้านการพัฒนาอสังหาริมทรัพย์รูปแบบอื่น ๆ เพื่อให้สอดคล้องกับ
  มูลค่าที่ดินที่เพิ่มขึ้น,นโยบายของภาครัฐและสิ่งแวดล้อม เพื่อให้เกิดประโยชน์สูงสุด
  ทั้งในด้านผลประกอบ การของบริษัทฯ และสิ่งอำนวยความสะดวก
  เพื่อรองรับความต้องการในพื้นที่ ซึ่งจะทำให้โครงการมีความสมบูรณ์ยิ่งขึ้น
  ในส่วนของเขตประกอบอุตสาหกรรมแห่งใหม่ที่จังหวัดนครราชสีมานั้น ยังมีพื้นที่เหลือขาย พอเพียง
  อีกทั้งพื้นที่โดยรอบโครงการเป็นพื้นที่เกษตรกรรม
  ซึ่งหากในอนาคตทางบริษัทมีนโยบายที่จะขยายขนาดโครงการที่ยังสามารถขยายที่ดินต่อไปได้
  ในปีที่ผ่านมานี้ บริษัทฯได้ตัดสินใจแบ่งที่ดินบางส่วนที่ ปทุมธานี
  ขายให้กับโรงงานอุตสาหกรรมและลดขนาดการลงทุนในด้านโครงการของพื้นที่ของที่พักอาศัย
  เพื่อลดความเสี่ยงในการลงทุนพัฒนาที่ดินทางด้านหอพัก ซึ่งมีความต้องการลดลง
  และหันมาเน้นการลงทุนด้านระบบสาธารณูปโภคมากขึ้น

  ปัจจุบันบริษัทมีที่เหลือขายในส่วนของเขตส่งเสริมอุตสาหกรรมนวนคร จังหวัดปทุมธานี อยู่ทั้งสิ้น

  ประมาณ 554 ไร่ และเขตประกอบการอุตสาหกรรมนวนคร จังหวัดนครราชสีมา มีพื้นที่เหลือขาย
  ประมาณ 1,157 ไร่ ทั้งนี้บริษัทฯ
  ได้มีการศึกษาความเป็นไปได้ในการเพิ่มรายได้จากการขายพื้นที่
  เพื่อเป็นการแตกแขนงรูปแบบของธุรกิจปัจจุบัน โดยการขยายการให้บริการสาธารณูปโภค
  เป็นการสร้างรายได้เพิ่มให้กับบริษัทฯ

  ข) ความเสี่ยงอันเนื่องจากมหาอุทกภัย

  เมื่อเดือนตุลาคม 2554 ได้เกิดอุทกภัยครั้งใหญ่ในพื้นที่ภาคกลาง ส่งผลให้นิคมอุตสาหกรรม
  และเขตส่งเสริมอุตสาหกรรมทั้ง 7 แห่ง น้ำท่วมเต็มบริเวณ
  รวมทั้งเขตส่งเสริมอุตสาหกรรมนวนคร จังหวัดปทุมธานี น้ำท่วมเต็มพื้นที่ตั้งแต่วันที่ 17 ตุลาคม
  2554 จนถึงวันที่ 9 ธันวาคม 2554 เป็นระยะเวลาเกือบ 2 เดือน
  ส่งผลให้บริษัทฯต้องหยุดการให้บริการด้านสาธารณูปโภค
  และกลับมาเริ่มดำเนินกิจการในครึ่งหลังของเดือนธันวาคม 2554 และทุกโครงการของบริษัทฯ
  ที่ได้รับควาเสียหายได้มีการทำประกันภัยไว้
  และเชื่อว่าความเสียหายที่เกิดจากเหตุการณ์น้ำท่วมครั้งนี้
  จะได้รับการชดเชยจากบริษัทประกันทั้งหมด บริษัทฯ
  ได้ดำเนินการฟื้นฟูหลังน้ำท่วมในเขตส่งเสริมอุตสาหกรรมนวนคร
  เริ่มจากการทำความสะอาดครั้งใหญ่ เมื่อวันที่ 13 ธันวาคม 2554 ,
  ปรับปรุงภูมิทัศน์ภายในโครงการฯ ,ซ่อมแซมถนนภายในโครงการฯ
  และก่อสร้างกำแพงกันน้ำถาวร
  เพื่อสร้างความมั่นใจให้กับผู้ประกอบการภายในเขตส่งเสริมอุตสาหกรรม นวนคร จังหวัดปทุมธานี
  และนักลงทุนทั่วไป

  1.2 ความเสี่ยงในด้านการเงิน : เกี่ยวกับต้นทุนการกู้ยืม

  เนื่องจากบริษัท จะต้องใช้เงินลงทุนจำนวนมากในการพัฒนาที่ดินและสาธารณูปโภค
  อีกทั้งจำเป็นต้องใช้แหล่งเงินทุนระยะยาว
  อาจมีผลกระทบทำให้ต้นทุนดอกเบี้ยจากการลงทุนสูงกว่าปกติ
  หากโครงการลงทุนแต่ละโครงการเกิดการล่าช้าไม่เป็นไปตามกำหนดเวลา
  ซึ่งเป็นความเสี่ยงของบริษัทฯ อย่างไรก็ตามบริษัทฯ
  ยังมีนโยบายในเรื่องการมีระเบียบวินัยทางการเงิน คือยังมีมาตรการรักษา Debt / Equity
  อยู่ที่ 0.7

  1.3 ความเสี่ยงอันเนื่องจากวิกฤติการการเมืองภายในประเทศ

  ในช่วงปี 2554 ที่ผ่านมา เป็นปีที่ประเทศไทยเกิดอุทกภัยครั้งใหญ่ และเกิดขึ้นกับนิคมอุตสาหกรรม

  และเขตส่งเสริมอุตสาหกรรม จำนวน 7 แห่ง ทำให้นักลงทุนและผู้ประกอบการมีความวิตกกังวล
  กับการบริหารจัดการน้ำของภาครัฐ ส่งผลกระทบต่อการตัดสินใจลงทุนในประเทศไทย
  อีกทั้งสภาวะความขัดแย้งทางการเมืองก็ยังคงอยู่ ต้นทุนด้านพลังงาน
  โดยเฉพาะด้านราคาน้ำมันที่เพิ่มสูงขึ้นอย่างต่อเนื่อง และภัยธรรมชาติที่เกิดขึ้นอย่างคาดไม่ถึง
  และยังมีปัจจัยด้านกฎหมาย และข้อบังคับใหม่ๆ ที่ออกมามีผลกระทบต่อการดำเนินธุรกิจ
  ล้วนเป็นความเสี่ยงที่ต้องระมัดระวัง